Im e Schiidsverdraag vùm, 16. Augschde 1291 hän d Vischpertäler Gmaine ùn d Biandrate e Friide gschlose. D Gmaine im Vischpertal hän e Talschafdsverfassig griegd, jeedi Gmai hed e aigene "Consul" griegd, s Vischpertal insgsamd e aigene "Sindaco generale", wù fir di wichdigschde Aagläägehaide zueschdändig gsii isch. Dr Sindaco isch fir zwai Joor gweeld woore ùn isch im "Consiglio generale della valle" voorgschdande, wù us der Konsul us dr ainzelne Gmaine zämegsezd gsii isch. Fir  wichdigi Aagläägehaide isch e Landsgmai vùm ganze Vischpertal zämegruefe woore. Makanaa isch bi dääre Talschaftsverfassig zèèrschd nid derbyy gsii, èèrschd ane 1361 isch noogwiise, as Makanaa e aigeschdändigi "Decania" (Gmai) im Vischpertal gsi isch.